แบงก์โน้ตส์
เหล่าธนาคารที่หันมาให้ความสำคัญกับการขอบคุณลูกค้าด้วยการใช้เอนเตอร์เทนเมนต์เข้ามาช่วยทำการตลาด
14 มี.ค. 2555

ไม่รู้จัก
เหล่าธนาคารที่หันมาให้ความสำคัญกับการขอบคุณลูกค้าด้วยการใช้เอนเตอร์เทนเมนต์เข้ามาช่วยทำการตลาด คงไม่มีใครเกินธนาคารไทยพาณิชย์ ที่สนับสนุนหลายๆ คอนเสิร์ต และ หลายๆโครงการที่ฮิตติดลม อย่างโครงการเดอะสตาร์ ค้นฟ้าคว้าดาว 
ในปีนี้ แบงก์ไทยพาณิชย์ก็หนุนไปหลายโครงการและนำเอาบัตรคอนเสิร์ตมาเป็นพรีเมียมให้แก่ลูกค้า 




ไล่มาตั้งแต่คอนเสิร์ตรอบแรกและรอบเดียวของ อัสนี วสันต์ “อยากได้ยินว่ารักกัน” ที่จัดขึ้นเพื่อลูกค้าของธนาคารโดยเฉพาะ 
ล่าสุดก็เตรียมละมุนละไมกับ เศรษฐา ศิระฉายา ศิลปินแห่งชาติคนปัจจุบัน กับคอนเสิร์ต “จากวันนั้น...ถึงวันนี้ เพราะมีคุณ”
จากนั้นตามมาด้วยคอนเสิร์ตการกุศลประจำปี “Hollywood Stars &amp; Divas” โดยกมลา สุโกศล และครอบครัว 
สำหรับคอนเสิร์ตที่ผูกปิ่นโตกันมาตลอด อย่างคอนเสิร์ตของ พี่เบิร์ด ธงไชย แมคอินไตย์ จัดกี่ครั้งบัตรก็ไม่พอแจกลูกค้า ในปีนี้ก็อาจจะมีในปลายปี
แต่ละงานได้รับความสำเร็จเป็นอย่างดี แต่ก็น่าสังเกตว่ากลุ่มลูกค้าพรีเมียมของธนาคารจะเป็นกลุ่ม สว. (สูงวัย) เพราะแต่ละคอนเสิร์ต ศิลปินจะรุ่นเดอะ อายุเฉียด 60 ปีแทบทั้งนั้น 
สำหรับคอนเสิร์ตสุดฮอตของศิลปินสาวที่กำลังดังก้องโลกอย่าง เลดี้ กากา นั้น ก็มีหลายธนาคารอยากเข้าไปสนับสนุน เพราะแค่ประกาศจัดคอนเสิร์ตก็แทบจะมีการตบตีกันแย่งซื้อบัตร
และทีมการตลาดของหลายธนาคารก็ขำ เพราะเสนอให้ธนาคารเข้าไปเป็นสปอนเซอร์คอนเสิร์ตเลดี้ กากา ทางผู้บริหารของธนาคารก็ถามว่า “ใครเหรอ เลดี้ กากา” งานนี้อาจไม่มีแบงก์เป็นปอนเซอร์ ฮ่าฮ่า